Smit gooi sy gewig agter klubrugbyJohn Smit. (Foto telegraph.co.uk) Die Springbokke se seëvierende Wêreldbekerkaptein van 2007, John Smit, steun die herlewing van klubrugy in Suid-Afrika; veral met die oog op die Gold Cup wat ’n rits dinamiese borge vir 2019 losgeslaan het. Die Gold Cup – die land se vlagskipkampioenskap vir nie-universiteitspanne – skop dié Saterdag af en sal voortaan as die SSG Gold Cup bekendstaan. Dié aankondiging is vroeër die week deur SA Rugby se president, Mark Alexander, en Smit – die waarnemende uitvoerende hoof van SSG Holdings – gemaak. “Ons het dit al talle kere vantevore gesê, maar klubrugby is ’n nasionale skat en kan nie as minder belangrik beskou word nie,” het Alexander gesê. “Klubrugby word al 140 jaar lank in Suid-Afrika gespeel en nêrens anders ter wêreld geniet dié soort rugby soveel ondersteuning as reg hier nie. Amateurklubwedstryde het soms groter bywoningsgetalle as baie professionele ligas oorsee.” Alexander meen die professionele era het weliswaar die groei van klubrugby gekniehalter, maar daar is beslis tekens van herlewing. “Ons het egter ’n duidelike langtermynstrategie wat sal toesien dat gemeenskapsrugby tot sosiale kohesie, asook spelerontwikkeling en -transformasie sal bydra. Die betrokkenheid van SSG, Blu Approved en M4Jam sal hierdie proses ’n hupstoot gee.” Die aksie begin die naweek in George, Worcester, Uitenhage, Durban, Pretoria, Welkom, Roodepoort en Springs en lekker toeskouergetalle word weer eens verwag. Boland se kampioenspan, die Villagers Worcester, vier vanjaar sy 136ste bestaansjaar en is die oudste deelnemende klub.